‘Toks ŉ Tjops’ eersdaags sonder ToksToks van der Linde op die stel van ‘Toks ‘n Tjops’. (Foto: Facebook/Toks ‘n Tjops) Die gewilde kykNET-program Toks ŉ Tjops sal eersdaags sonder een van sy kernaanbieders, Toks van der Linde, uitgesaai word. Van der Linde, ŉ voormalige Springbokstut, het Sondagaand sy bedanking as aanbieder van dié program op Facebook aangekondig. Van der Linde kuier reeds sedert 2011 elke Vrydagaand in sitkamers landwyd as aanbieder van dié rugbygeselsprogram. Hoewel die aankondiging intussen van sosiale media verwyder is, lyk dit asof Van der Linde wel nie meer Vrydagaande saam met Janina Oberholzer en Breyten Paulse die program gaan aanbied nie. Dit is egter nog nie bekend presies wanneer Van der Linde nie meer op die kassie te sien gaan wees nie. Van der Linde se Facebook-inskrywing het daarop gesinspeel dat ŉ vertrouensverhouding tussen hom en Liebie Opperman, vervaardiger van die program, verbrokkel het. “Ek het besluit to call it a day, 12 jaar was awesome maar die laaste tyd het die vertroue tussen my en Liebie verbrokkel. kykNET was amazing vir my, dankie dankie [sic],” lui die inskrywing, wat nie meer op Facebook te vinde is nie. “So ek maak klaar met Toks ŉ Tjops, so leer jy mense ken. Dankie vir almal se support oor 12 jaar, baie lief vir almal van julle,” het Van der Linde geskryf. Toks van der Linde saam met (van links na regs) Tommy Dickson, oftewel sjef Vaatjie, Janina Oberholzer en Breyten Paulse. (Foto: Facebook/Toks ‘n Tjops) Suzaan Keyter, senior bestuurder van publisiteit kykNET-kanale en woordvoerder vir kykNET, het aan Maroela Media bevestig dat Van der Linde wel die program gaan verlaat. Keyter sê die span van kykNET was ook “verbaas” oor Van der Linde se skielike bedanking, aangesien hy al heel jaar deel is van die beplanning vir 2023 se programme. “Toks ŉ Tjops is al sedert die Rugbywêreldbeker in 2011 ŉ gewilde staatmakerprogram op kykNET. kykNET en die produksiemaatskappy is ook al vir maande in gesprekke met die aanbieders oor hoe die program in 2023, weer ’n wêreldbekerjaar, gaan lyk,” sê Keyter. “Toks was van die begin af deel van ons planne vir hierdie opwindende nuwe seisoen en hy het ook ingestem om betrokke te wees. Ons was daarom verbaas om Sondag te sien dat Toks op sosiale media bedank deur aan te kondig dat hy nie meer ’n aanbieder op die program is nie. Ons is dankbaar vir Toks se jare lange passievolle diens en wens hom alle voorspoed en sukses toe.” Maroela Media het Van der Linde om kommentaar genader, maar hy verkies om nie in die stadium oor die aangeleentheid uit te brei nie.